Представям Ви първия етап от живота ми, отдаден на словото и перото - "Дългото завръщане". Посветих мъката и душата си на разрухата по време на глада и мизерията във времената на Втората световна война, позовах се на разказите на очевидци, скрит като малко дете в ъгъла на детството ми, останал без мечти. Когато започнах да Ви разказвам, бях изгладняло малко дете. Не вярвах, видял новото време. Исках мъката никога да не се завръща в нашите земи. Вървях по пътя на мечтите си, по новия път на живота, следвайки кристалните чаши, които кънтяха в душите на предците ми към новия живот, наречен любовта на спасението. Отпиваме от тях внимателно от еликсира на живота и ги пазим да не се счупят, защото знаем, че те са бъдещето ни, за което мечтаем. Пазейки ги, вървим с тях с голямата любов, забравили каторгата на  миналото. Виждаме червените рози на щастието по пътя на дългото завръщане. Няма да усетим как епохата ги разчупва на малки парчета и ги превръща в жълти плачещи рози, които смирено ни гледат от двете страни на пътя, наречен бъдещето на любовта. Ще Ви върна в онези времена на глад, въшки и мизерия. Нека заедно да извървим пътя на "Дългото завръщане" към добротата на света, при червените рози, които от красивите алеи да ни върнат бъдещето и да ни поведат с красивия си аромат към любовта на спасението.