Уважаеми приятели,<br />Ние не знаем загадките на света и какво ни очаква във времето, в което живеем. Растем като благородни клони, които след време трябва да ни дарят с първите плодове на живота. Дали с културата, знанията и добротата, добити след преживените болки, нашите потомци, когато видят плодовете на труда ни, ще ни благодарят за положения труд и ще оправдаем и ще излекуваме раните им и завинаги ще забравят горчилката на времето? Ще ни поведат през отворените простори към света. Ще се радваме заедно на любовта, изпреварили самотата, забравили мрака и далечните мостове на живота, огрявани от красотите на слънцето и луната. Да останем завинаги пред бащините ни огнища при любимите ни люде, които ни закърмиха в сънищата между небето и земята в очакване трудът ни да бъде възнаграден за пролятата пот, която през годините е попивала в майката Земя. В романите, написани в тъмните нощи на мъката и мълчанието, под върховете на приспаната Беласица, се стремях да напуснем заедно тежкия живот и да полетим със славеите от Великата планина към синевата на спасението, в прохладата на надеждата. Да потърсим мечтите си, които да ни върнат на майката Земя, усетили живота, за който мечтаехме; да забравим мъката, когато стояхме на кръстопътя на нещастието и каторгата. Не искам хвалби. Очаквам благословени слова, ако съм Ви върнал отново към бъдещето на новия живот при горящите огнища на родовете ни, оцелели в мътилката на времето. Ако някой от Вас ме критикува и не приема творбите ми, няма да му се сърдя. С благодарност ще прочета словата му. Като танцуващо младо момче, закъсняло във времето на словото, ще му се извиня от душа. С моите романи искам да помогна на света и заедно да излекуваме раните на епохата и да се преселим в новия свят на бъдещето, където ни очакват добродетелите на справедливостта, надеждата и любовта. Нека възродим Българския дух и дадем бъдеще на поколенията след нас, без да усетят мириса на нещастната изпепелена земя в продължение на вековните робства и войните на Балканите, които унищожаваха родовете ни.<br /><br /><br />Стоян Милев